ಸೋಂಗ್ ರುವೊಝಾವೋ

**ಸೋಂಗ್ ರುಯೋಝಾವೊ** (ಚೀನದ: 宋若昭; ೭೬೧-೮೨೮) ಒರ್ತಿ  ಕನ್ಫ್ಯೂಷಿಯನ್ ವಿದ್ವಾಂಸೆ, ಕವಿ, ಬೊಕ್ಕ ಚೀನಾದ ಟಾಂಗ್ ರಾಜವಂಶದ (೬೧೮-೯೦೬) ಅರಮನೆದ ಅಧಿಕಾರಿ. ಅರೆನ ಒರಿನ ಸಾಹಿತ್ಯ ಕೃತಿಕುಲೆಡ್  ಒಂಜಿ ಕಬಿತೆ, ಒಂಜಿ ಎಲ್ಯ ಕತೆ, ಬೊಕ್ಕ ಅರೆನ ಪಾಲಿನ ಕೃತಿಕ್ ಕೊರ್ನ ಟಿಪ್ಪಣಿಲು ಉಂಡು. "ಅನಾಲೆಕ್ಟ್ಸ್ ಫಾರ್ ವುಮೆನ್" ಪನ್ಪಿನ ಪುಸ್ತಕೊಡು ಪೊಣ್ಣುಲೆನ ಸರಿಯಾಯಿನ ಪಾತ್ರೊಲು ಬೊಕ್ಕ ನೈತಿಕ ಸಂಹಿತೆಲೆನ್ ವರ್ಣನೆ ಮಲ್ತೆರ್. ಅತ್ತಂದೆ, ಆರ್ ನಿಯು ಯಿಂಗ್ಜೆನ್ ನ ಜೀವನ ಚರಿತ್ರೆನ್ ಬರೆಯೆರ್. 

## ಐನ್ ಸೋದರಿಲು
ಸೋಂಗ್ ಕುಟುಂಬೊಡು ಐನ್ ಪಲಿ ಮೆಗ್ದಿನಕುಲೆಡ್ ಸೋಂಗ್ ರುಯೋಝಾವೊ ರಡ್ಡನೆದಾರ್ ಆದಿತ್ತೆರ್. ಐನ್ ಪಲಿಮೆಗ್ದಿನಕುಲೆಡ್ ಮಲ್ಲೆ ಸೋಂಗ್ ರುಯೊಶೆನ್, ಮೂಜಿನೆದಾರ್ ಸೋಂಗ್ ರುಯೊಕ್ಸಿಯನ್, ಬೊಕ್ಕ ಸೋಂಗ್ ರುಯುಲುನ್ ಬೊಕ್ಕ ಸೋಂಗ್ ರೂಸುನ್. ವಿದ್ಯಾಭ್ಯಾಸ, ಸಾಹಿತ್ಯ ಪ್ರತಿಭೆ, ಅರಮನೆಡ್ ಗೌರವಾನ್ವಿತ ಸ್ಥಾನೊಲೆಗಾತ್ರ ಅಕುಲು ಪುದರ್ ಪೋಯಿನಕುಲು. ಅರೆನ ಅಮ್ಮೆರ್, ಸೋಂಗ್ ಟಿಂಗ್ಫೆನ್, ಒರಿ ಕನ್ಫ್ಯೂಷಿಯನ್ ವಿದ್ವಾಂಸೆರ್ ಬೊಕ್ಕ ಸುರುತ ಟಾಂಗ್ ರಾಜವಂಶೊದ ಪ್ರಸಿದ್ಧ ಕವಿ ಸೋಂಗ್ ಝಿವೆನ್ (ಸುಮಾರ್ ೬೫೬-ಸುಮಾರ್ ೭೧೨) ನ ವಂಶಸ್ಥೆರ್.  

ಅಕ್ಲೆನ ಅಮ್ಮೆ ತನ್ನ ಐನ್ ಜೋಕ್ಲೇಗ್ ಎಲ್ಯ ಪ್ರಾಯೊಡ್ದ್ ಸಾಹಿತ್ಯ, ಕಬಿತೆ, ಕನ್ಫ್ಯೂಷಿಯನ್ ಧರ್ಮ ಕಲ್ಪಾವೊಂದಿತ್ತೆರ್, ಬೊಕ್ಕ ಅಕುಲು ಎಡ್ಡೆ ಶಿಕ್ಷಣ ಪಡೆಯಿನಕುಲು. ಐರ್ದ್ ಬೊಕ್ಕ, ಐನ್ ಜೋಕ್ಲುಲ ಅಕ್ಲೆನ ಜ್ಞಾನ ಬೊಕ್ಕ ಸಾಧನೆಡ್ದ್ ಅಕ್ಲೆನ ಜೀವನೊನು ಶಿಕ್ಷಣೊಗು ಸಮರ್ಪಿಸೊಡು ಬೊಕ್ಕ ಕುಟುಂಬೊಗು ಗೌರವೊನು ಕೊರೊಡು ಪಂದ್ ನಿರ್ಧರಿಸಯೆರ್. ಅಕುಲು ಮಾತೆರ್ಲ ಮದಿಮೆ ಆವರೆ ಬಲ್ಲಿ ಪನ್ಪಿನ ನಿಶ್ಚಯೊನು ತೆರಿಪಾಯೆರ್. ಅಕ್ಲೆಡ್, ಮಲ್ಲೆ, ಸಾಂಗ್ ರುಶೆನ್, ಬೊಕ್ಕ ರಡ್ಡನೆ ಮಲ್ಲೆ, ಸಾಂಗ್ ರುಯೋಝಾವೊ, ಅಕ್ಲೆನ ಸರಳ ಆಂಡಲಾ ಸೊಬಗುದ ಬರವುದ ಶೈಲಿ ಬೊಕ್ಕ ವೈಯಕ್ತಿಕ ವ್ಯಕ್ತಿತ್ವೊಗು ವಿಶೇಷವಾದ್ ಪ್ರಸಿದ್ಧರಾದಿತ್ತೆರ್. 

## ಅರಮನೆದ ಪ್ರವೇಶ ದ್ವಾರ
ಕ್ರಿ.ಶ.೭೮೮ಡ್, ಐನ್ ಸೋದರಿಯೆರ್ ಬೊಕ್ಕ ಅಕ್ಲೆನ ಅಮ್ಮೆ  ಸಾಂಗ್ ಟಿಂಗ್ಫೆನ್ ಶಾಂಗ್ಡಾಂಗ್ ಕೌಂಟಿಗ್ ಪೋಯೆರ್. ಅಲ್ಪ ಅಕುಲು ಲಿ ಬಾವೊಜೆನ್ (೭೩೩-೭೯೪) ನ್ ತೂಯೆರ್, ಒರಿ ಪ್ರಸಿದ್ಧ ಜನರಲ್ ಬೊಕ್ಕ ಮಿಡ್ಲ್ ಟಾಂಗ್ ರಾಜವಂಶದ ಹಿರಿಯ ಅಧಿಕಾರಿ. ಲಿ ಬಾವೊಜೆನ್ ತನ್ನ ಮಗೆಲೆನ ಶಿಕ್ಷಣೊಡ್ದ್ ಮಸ್ತ್ ಪ್ರಭಾವಿತರಾದ್ ಐನ್ ಅತ್ಯಂತ ಪ್ರತಿಭಾವಂತ ಸೋದರಿನಕುಲೆನ್ ಅರಮನೆಗ್ ಶಿಫಾರಸ್ ಮಲ್ಪೆರೆ ಚಕ್ರವರ್ತಿ ಡೆಜೊಂಗ್ (೭೪೨-೮೦೫) ಗ್ ಬರೆಯೆರ್. ಚಕ್ರವರ್ತಿ ಲಿ ಬಾವೊಜೆನ್ ನ ಪತ್ರೊನು ಓದುದು ಐನ್ ಸೋದರಿಯೆರೆನ್ ತಕ್ಷಣ ಅರಮನೆಗ್ ಲೆಪ್ಪುದು ಅಕ್ಲೆನ ಸ್ವಂತ ಪರೀಕ್ಷೆಗ್ ಲೆಪ್ಪೊಡು ಪಂದ್ ಆದೇಶ ಕೊರ್ತೆರ್. 

ಅರಮನೆಡ್, ಚಕ್ರವರ್ತಿ ಐನ್ ಸೋದರಿಯೆರೆನ ಶಿಕ್ಷಣೊಡ್ದ್ ಮಸ್ತ್ ಪ್ರಭಾವಿತರಾಯೆರ್, ಅಕ್ಲೆಗ್ ಕಬಿತೆ, ಸಾಹಿತ್ಯ, ಕನ್ಫ್ಯೂಷಿಯನ್ ಗ್ರಂಥೊಲು ಬೊಕ್ಕ ಇತಿಹಾಸದ ಬಗ್ಗೆ ಪ್ರಶ್ನೆಲೆನ್ ಕೇನುವೆರ್. ಐನ್ ತಂಗಡಿಲೆನ್ ಅರಮನೆಗ್ ಕನತ್‌ಂಡಲಾ ಅಕುಲೆನ್ ತನ್ನ ಉಪಪತ್ನಿಲೆನಲೆಕ ತೂವೊಂದಿಜ್ಜೆರ್. ಬದಲಾದ್, ಅಕ್ಲೆಗ್ ಒಳಾಂಗಣ ವಿದ್ವಾಂಸೆರ್ ಪನ್ಪಿನ ಬಿರುದುನ್ ಕೊರ್ತೆರ್, ಉಂದು ಅಕ್ಲೆನ ಶಿಕ್ಷಣ, ಸೌಂದರ್ಯ ಬೊಕ್ಕ ಎಚ್ಚಿನ ಆಕಾಂಕ್ಷೆಲೆಗ್ ಗೌರವೊದ ಚಿಹ್ನೆ. ಚಕ್ರವರ್ತಿ ಕಾವ್ಯೊದ ಮಲ್ಲ ಅಭಿಮಾನಿ ಆದಿತ್ತೆರ್, ಬೊಕ್ಕ ಅರೆನ ಅಧಿಕಾರಿಲೆನೊಟ್ಟುಗು ಕಾವ್ಯೊದ ಬಗ್ಗೆ ಚರ್ಚೆ ಮಲ್ಪೆರೆ ಐನ್ ಸೋದರಿಲೆನ್ ಲೆಪ್ಪುವೆರು. ಈ ಕಾರಣೊಗು, ಅರಮನೆಡ್ದ್ ಐನ್ ಸೋದರಿಲೆಗ್ ಬತ್ತಿನ ಗೌರವ ಬೊಕ್ಕ ಉಪಕಾರೊಲಾ ಅಕ್ಲೆನ ಅಜ್ಜೆರ್, ಅಪ್ಪೆ, ಬೊಕ್ಕ ಮೆಗ್ಯೆಗ್ ರಾಜ್ಯೊಡು ಪ್ರಭಾವಶಾಲಿ ಸ್ಥಾನೊಲೆನ್ ಕೊರ್ತುಂಡು.

## ಒರ್ತಿ ಪೊಣ್ಣು ಅಧಿಕಾರಿ ಆಯೆರೆ
ಸೋಂಗ್ ಕುಟುಂಬದ ಮಲ್ಲ ಪಲಿ ಸೋಂಗ್ ರುಶೆನ್, ಅರಮನೆದ ಖಾಸಗಿ ವಿಭಾಗೊದ ದಾಖಲೆಲೆನ್ ಬೊಕ್ಕ ಲೆಕ್ಕೊಲೆನ್ ನಡಪಾವುನ ಜವಾಬ್ದಾರಿನ್ ವಹಿಸೊಂದಿತ್ತೆರ್. ೮೨೦ಡ್ ಅಲೆನ ಸಾವುರ್ದ್ ಬೊಕ್ಕ , ಚಕ್ರವರ್ತಿ ಮುಜೊಂಗ್ (೭೯೫-೮೨೪) ಅಲೆನ್ ಅಲೆನ ಸ್ಥಾನೊನು ಅಲೆನ ಪಲಿ ಸೋಂಗ್ ರುಯೋಝಾವೊಗು ಬುಡುಗಡೆ ಮಲ್ಪೆರೆ ಕೇಂಡೆರ್ ಬೊಕ್ಕ ಅಲೆಗ್ ಶಾಂಗ್ಗೊಂಗ್ (ಚೀನೀ: 尚宫) ಪನ್ಪಿನ ಬಿರುದುನ್ ಕೊರ್ತೆರ್. ಈ ಸ್ಥಾನೊಡು, ಆರ್ ಸಾಮಾನ್ಯ ಅರಮನೆದ ಸೇವೆಲೆಗ್ ಜವಾಬ್ದಾರರಾದಿತ್ತೆರ್. ಮುಜೊಂಗ್ ಚಕ್ರವರ್ತಿ ಆನಗ, ಕನ್ಫ್ಯೂಷಿಯನ್ ಧರ್ಮೊಡು ಶಿಕ್ಷಣ ಕೊರ್ನ ಒರ್ತಿ  ಮಾತ್ರ ಸಾಂಗ್ ರುಯೋಝಾವೊ; ಮಹಿಳಾ ಅಧಿಕಾರಿಲೆಗ್ ಉಂದು ಸಾಮಾನ್ಯ ಅತ್ತ್. ಇಂಚಿತ್ತಿನ, ಇತ್ತೆದ ಸಂಶೋಧನೆಡ್ ಟಾಂಗ್ ರಾಜವಂಶೊಡು ಶಾಂಗ್ಗೊಂಗ್ ನ ಸ್ಥಾನಮಾನೊ ರಾಜಕೀಯ ನಿರ್ಧಾರೊಲೆಡ್ ನೇರವಾದ್ ಪಾಲ್ ಪಡೆಯೆರೆ, ಎಚ್ಚಿನ ಸ್ಥಾನೊಲೆಗ್ ನೇಮಕಾತಿಲೆನ್ ಪ್ರಭಾವಿಸೆರೆ ಬೊಕ್ಕ ಚಕ್ರವರ್ತಿನ ಪ್ರತಿನಿಧಿಯಾದ್ ವರ್ತಿಸೆರೆ ಅನುವು ಮಲ್ತ್ಂಡ್. ಸಾಂಗ್ ರುಯೋಝಾವೊಗು ಕೆಲವು ರಾಜಕೀಯ ಪ್ರಭಾವ ಇತ್ತ್ಂಡ್ ಪನ್ಪಿನವು ಉಂದೆಡ್ದ್ ತೆರಿಯುಂಡು. 

ಜನಕುಲೆನೊಟ್ಟುಗು ನೈತಿಕ ಬೊಕ್ಕ ಸಾಮಾಜಿಕ ಸಂಬಂಧೊಲೆನ್ ನಿರ್ವಹಣೆ ಮಲ್ಪುನ ಸೋಂಗ್ ರುಯೋಝಾವೊನ ವ್ಯಕ್ತಿತ್ವ ಬೊಕ್ಕ ಕೌಶಲ್ಯ ವಿಶೇಷವಾದ್ ಎಡ್ಡೆ ಆದಿತ್ತ್ಂಡ್. ನಾಲ್ ದಶಕೊಡ್ದ್ ಜಾಸ್ತಿ ಕಾಲ ಐನ್ ಚಕ್ರವರ್ತಿಲೆಗ್ ಸೇವೆ ಮಲ್ತೆರ್, ಬೊಕ್ಕ ಕ್ಸಿಯಾನ್ಜೊಂಗ್, ಮುಜೊಂಗ್, ಬೊಕ್ಕ ಜಿಂಗ್ಜೊಂಗ್ ಚಕ್ರವರ್ತಿಲು ಅಲೆನ್ "ಗುರು" ಪಂಡ್ದ್ ಲೆಪ್ಪುವೆರ್. ಅರಮನೆದ ರಾಣಿ, ಉಪಪತ್ನಿಲು, ರಾಜಕುಮಾರೆರ್, ರಾಜಕುಮಾರಿಲುಲಾ ಅಲೆನ್ ಗುರು ಪಂಡ್ದ್ ಮಾನಾದಿಗೆ ಮಲ್ತೊಂದಿತ್ತೆರ್. ಅರೆಗ್ ನನೊಂಜಿ ಸರ್ತಿ ಲೇಡಿ ಆಫ್ ಲಿಯಾಂಗ್ ಪನ್ಪಿನ ಗೌರವ ಬಿರುದುನ್ ಕೊರ್ತೆರ್.

## ಮರಣ
ಸೋಂಗ್ ರುಯೋಝಾವೊ 828ಡ್ ಅರಮನೆಡ್ ತೀರ್ ಪೋಯೆರ್ ಬೊಕ್ಕ ಅರೆಗ್ ಒಂಜಿ ಅದ್ಭುತವಾಯಿನ ಅಂತ್ಯ ಸಂಸ್ಕಾರ ಮಲ್ತೆರ್. ಈ ಅಂತ್ಯಕ್ರಿಯೆದ ಕೆಲವು ಲಕ್ಷಣೊಲು ಸಾಮಾನ್ಯವಾದ್ ರಾಣಿ ಡೋವೇಜರ್ಸ್ ಬೊಕ್ಕ ಸಾಮ್ರಾಜ್ಞಿಲೆನ ಅಂತ್ಯಕ್ರಿಯೆಲೆಗ್ ಮೀರ್ದಿನವು, ಉಂದು ಟಾಂಗ್ ರಾಜವಂಶದ ಅರಮನೆಗ್ ಅರೆನ ಮಹತ್ವೊನು ಸೂಚಿಸವುಂಡು.

## ಉಲ್ಲೇಖೊಲು

ವರ್ಗೊ: ಸ್ಪ್ರಿಂಗ್ ಮಂತ್ ಎಡಿಟ್-ಅಥಾನ್